Að þeim loknum töluðum við Framsóknarmenn fyrir mikilvægi þess að mynda sterka stjórn með breiða skírskotun frá hægri til vinstri um miðjuna . Enda varð ekki annað lesið úr skilaboðum kjósenda , en að spurn væri eftir slíkri stjórn . Og svo virðist sem kannanir staðfesti þetta mat okkar . Í aðdraganda stjórnarmyndunar unnum við af heilindum og komum hreint fram í öllum samskiptum . Samtöl voru góð og uppbyggileg og skýrðu stöðuna og verkefnið vel , sem fram undan var . Markmið allra flokka er að búa þannig um hnúta að hér á landi verði gott að lifa og starfa fyrir unga sem aldna . Auðvitað er það svo að ólíkir flokkar hafa ólíka sýn á það hvernig nálgast skuli verkefnið . En þrátt fyrir það , er það frumskylda stjórnmálamanna að koma til móts við óskir kjósenda og axla ábyrgð á stjórn landsins , öllum til heilla . Í þriggja flokka samstarfi þarf að gefa eftir og sammælast um lausnir . Það var gert við myndun nýrrar stjórnar , en ég held að okkur hafi tekist að halda gildum Framsóknarflokksins vel til haga . Saman og sameinuðFramsóknarflokkurinn er ekki einn maður , hann samanstendur ekki bara af kjörnum fulltrúum . Nei , kæru félagar , við erum öll Framsóknarflokkurinn . Í gegnum 101 árs sögu höfum við sýnt styrk , kjark og þor í umróti tímans ; þetta hefur sameinað okkur , hert okkur og í mínum huga leikur enginn vafi á því að hlutverk Framsóknarflokksins í framförum og farsæld þjóðarinnar er enn veigamikið . Ég hef sagt það áður og segi enn að baráttan fyrir félagslegu jafnrétti , þar sem manngildi er sett ofar auðgildi , lýkur aldrei . Við göngum bjartsýn og sameinuð til móts við árið 2018 . Þingflokkurinn mun í upphafi nýs árs fara í fundarferð um landið . Ég hlakka til að hitta ykkur sem flest . Framundan eru sveitarstjórnarkosningar og undirbúningur þeirra er hafinn . Markmiðið er að byggja á þeim góða árangri sem við höfum náð á undanförnum mánuðum og árum , bæði inn á við og út á við , og vinna sigur í komandi sveitarstjórnarkosningum . „ Getum við ekki öll verið sammála um það ? “ Kæru vinirUm leið og ég þakka ykkur kærlega fyrir samstarfið og samveruna á liðnu ári óska ég þér og þínum gleðilegs nýs árs með von um að það verði árangurs - og gleðiríkt . Sannkallað Framsóknarár . Sigurður Ingi Jóhannsson , formaður Framsóknarflokksins